google/wiki40b huggingface dataset:
Η Εκλογή της Σόφι

Υπόθεση

Η ταινία αφηγείται τη ζωή της Σόφι (Μέριλ Στριπ) μιας Πολωνέζας, που κατάφερε να γλιτώσει από το στρατόπεδο του Άουσβιτς και που προσπαθεί να φτιάξει από την αρχή τη ζωής της. Οι μνήμες όμως την κυνηγούν και τα τραύματα είναι κρυμμένα βαθιά μέσα της. Τα όσα πέρασε στο Άουσβιτς επηρεάζουν και τη μετέπειτα ζωή της. Η υπόθεση ξετυλίγεται στη Νέα Υόρκη του 1947. Ένας νεαρός, ο Στίνγκο (Πίτερ Μακ Νίκολ), που φιλοδοξεί να γίνει συγγραφέας, νοικιάζει ένα διαμέρισμα και δημιουργεί σχέσεις με το ζευγάρι που μένει στο επάνω πάτωμα. Είναι η Σόφι κι ένας Αμερικανοεβραίος βιολόγος, που έχει ψύχωση με τις ιστορίες για το ολοκαύτωμα, ο Νέιθαν (Κέβιν Κλάιν). Ο νεαρός σιγά σιγά αρχίζει να ερωτεύεται την Σόφι, προσπαθώντας ν' ανακαλύψει τι κρύβει στην ψυχή της. Η γυναίκα ζει τραγικές, αλλά και ευτυχισμένες στιγμές δίπλα στους δυο αυτούς άνδρες.

Πληροφορίες Παραγωγής

Η ταινία του Άλαν Τζέι Πακούλα είναι βασισμένη στο τιμημένο με Πούλιτζερ μυθιστόρημα Γουίλιαμ Στάιρον. Ο Στάιρον έγραψε τη νουβέλα του σκεπτόμενος την Ούρσουλα Άντρες, αλλά όταν ο Πακούλα αποφάσισε να μεταφέρει το μυθιστόρημα στη μεγάλη οθόνη η Στριπ ήταν τόσο αποφασισμένη να πάρει το ρόλο που παρακάλεσε γονατιστή το σκηνοθέτη να της τον παραχωρήσει. Πρώτη επιλογή του Πακούλα για το ρόλο της Σόφι, ήταν η Σουηδή Λιβ Ούλμαν, καθώς ο σκηνοθέτης πίστευε ότι η ηθοποιός με την σπαστή της προφορά θα μπορούσε να αποδώσει καλύτερα το ρόλο. Άλλες υποψήφιες ήταν οι: Μάγντα Βασαριόβα και η Νάταλι Γουντ (που είχε καταγωγή από τη Ρωσία).
Το φιλμ σηματοδότησε το ντεμπούτο του Κέβιν Κλάιν στα κινηματογραφικά δρώμενα κι ο Τζον Κλιζ αποφάσισε να τον προσλάβει για την ταινία Ένα Ψάρι που το Έλεγαν Γουάντα (A Fish Called Wanda) το 1988, αφότου είδε την ερμηνεία του στην Εκλογή της Σόφι. 
H Στριπ, που τελικά ανέλαβε το ρόλο, γύρισε τη σκηνή της "εκλογής της" σε μια λήψη κι αρνήθηκε να την ξαναγυρίσει καθώς ήταν επίπονη για οποιαδήποτε μάνα. Η Στριπ που έχει έφεση στις προφορές έμαθε να μιλάει με πολωνέζικη προφορά κι έμαθε και γερμανικά για το ρόλο.

Διαχρονικότητα

Η ερμηνεία της Στριπ θεωρείται μία από τις καλύτερες που έχουν δοθεί ποτέ και το περιοδικό Premiere την κατέταξε ως την 3η όλων των εποχών, ενώ το Αμερικανικό Ινστιτούτο Κινηματογράφου κατέταξε την ταινία στην 91η θέση όλων των εποχών.
Μάνι (γράμμα)

Το Μάνι (ασομταβρούλι: Ⴋ, νουσχούρι: ⴋ, μχεντρούλι მ) είναι το 13ο γράμμα των τριών γεωργιανών αλφαβήτων.
Στο γεωργιανό σύστημα αρίθμησης η τιμή του είναι 40.
Το γράμμα συνήθως αντιπροσωπεύει τον ήχο [/m/].
Son de Fierro

Η Son de Fierro είναι Αργεντίνικη τηλεοπτική κωμωδία, που παράγεται από την Pol-Ka το 2007 και το 2008. Μεταδόθηκε στο Canal 13 και έγινε η πιο δημοφιλής τηλεοπτική σειρά στην Αργεντινή το 2007 και το 2008. Το πρώτο επεισόδιο μεταδόθηκε στις 8 Ιανουαρίου 2007 και το τελευταίο επεισόδιο μεταδόθηκε στις 6 Φεβρουαρίου 2008.
Οι κύριοι ηθοποιοί ήταν οι Οσβάλντο Λαπόρτ, Μαρία Βαλενσουέλα, Μαριάνο Μαρτίνεθ, Σολεδάδ Φαντίνιο, Βανέσα Γκονθάλεθ, Ελεονόρα Ουέξλερ και Καμίλα Μπορδονάμπα. Η σειρά είχε 251 επεισόδια. Η σειρά ακολουθεί τη ζωή της οικογένειας Φιέρρο, των μελών και των φίλων τους. Ο χαρακτήρας που έπαιξε ο Λαπόρτ ονομάστηκε Μαρτίν, αλλά ούτε το πρόγραμμα ούτε ο χαρακτήρας ήταν μια προσαρμογή ή ελεύθερη αναφορά στο φημισμένο ποίημα Μαρτίν Φιέρρο του Χοσέ Φερνάντες.
Κατά τη διάρκεια αυτής της επίδειξης, οι Φελίπε Κολόμπο, Καμίλα Μπορδονάμπα και Βανέσα Γκονθάλεθ δημιούργησαν τη μπάντα, αλλά δεν «επιβίωσαν» στην εκπομπή. Οι Μπορδονάμπα και Κολόμπο είχε μουσικό συμβόλαιο με τον Κρις Μορένα (το συγκρότημα Erreway).
Αυτή η κωμωδία προτάθηκε στα βραβεία Μαρτίν Φιέρρο για την καλύτερη κωμωδία.
Νηπιαγωγείο

Το Νηπιαγωγείο είναι η πρώτη βαθμίδα εκπαίδευσης, για παιδιά ηλικίας τεσσάρων έως και έξι ετών. Μερικοί πίστεψαν, ότι η εκπαίδευση που παρέχεται σε αυτό, είναι αντίστοιχη με την εκπαίδευση και τη φροντίδα που παρέχει η οικογένεια στο παιδί της. Αυτό διαφαίνεται και από τις ονομασίες που δόθηκαν σε διάφορες χώρες π.χ. στα γαλλικά école maternelle = μητρικό σχολείο, ή στα τουρκικά ana okulu = σχολείο της μητέρας. Παράλληλα θεωρήθηκε ως ένας χώρος, όπου τα παιδιά περνούν ευχάριστα την ώρα τους, όπως φανερώνουν και άλλες ονομασίες π.χ. στα αγγλικά και τα γερμανικά kindergarten = κήπος των παιδιών.
Στις περισσότερες χώρες το νηπιαγωγείο αποτελεί μέρος της προσχολικής εκπαίδευσης ή της πρωτοβάθμιας εκπαίδευσης. Ένας άλλος ορισμός, ο οποίος συμπίπτει με την προσχολική εκπαίδευση, είναι η εκπαίδευση για τα αναλφάβητα παιδιά πριν την ηλικία των έξι ή επτά.
Στην ελληνική πραγματικότητα η ονομασία «Νηπιαγωγείο» σημαίνει ότι η βαθμίδα αυτή της εκπαίδευσης προσφέρει αγωγή στα νήπια, δηλαδή κατά κυριολεξία, στα άτομα που δεν έχουν ακόμη έναρθρο λόγο. Αυτό όμως δεν υφίσταται καθώς οι μαθητές του νηπιαγωγείου έχουν λόγο, αφού η διαδικασία εκμάθησης του λόγου είναι εξελικτική και ξεκινά ακόμη από την προγεννητική περίοδο της ζωής του ατόμου.
Σύμφωνα με τους στόχους του Νηπιαγωγείου τα νήπια έρχονται σε επαφή και μαθαίνουν να επικοινωνούν με άλλους συνομήλικους, αλλά και με ενήλικες, μαθαίνουν να αναπτύσσουν φιλικές σχέσεις, καθώς και να συνεργάζονται μεταξύ τους. Παράλληλα επιδιώκεται σ' αυτό η σταδιακή απομάκρυνση από το οικογενειακό περιβάλλον και η ανεξαρτητοποίησή τους. Επίσης σκοπός του Νηπιαγωγείου είναι να συμβάλλει στην ολόπλευρη ανάπτυξη του παιδιού με την ενίσχυση έξι διαφορετικών τομέων ανάπτυξης της προσωπικότητας του παιδιού, οι οποίοι έχουν άμεση σχέση μεταξύ τους και αλληλοσυμπληρώνονται. Οι τομείς αυτοί είναι η σωματική ανάπτυξη, η αντιληπτική – αισθητηριακή ανάπτυξη, η επικοινωνιακή και γλωσσική ανάπτυξη, η γνωστική ανάπτυξη, η συναισθηματική ανάπτυξη και η κοινωνική ανάπτυξη.
Στο νηπιαγωγείο μέσα από το παιχνίδι και την κοινωνική αλληλεπίδραση επιδιώκεται να αναπτύξουν τα παιδιά βασικές ικανότητες, δεξιότητες και γνώσεις. Τα σύγχρονα προγράμματα σπουδών, όπως προβλέπεται και από την εθνική και ευρωπαϊκή στρατηγική, υποστηρίζουν την ανάπτυξη των εξής βασικών ικανοτήτων α)την επικοινωνία β)τη δημιουργική και κριτική σκέψη γ)την προσωπική ταυτότητα και την αυτονομία και δ)τις κοινωνικές ικανότητες και τις ικανότητες που σχετίζονται με την ιδιότητα του πολίτη.΄
Το νηπιαγωγείο έχει το δικό του πρόγραμμα σπουδών (ΔΕΠΠΣ). Οι δραστηριότητες που οργανώνει ο εκπαιδευτικός με βάση τις κατευθύνσεις του ΔΕΠΠΣ δεν πρέπει να είναι διακριτές μεταξύ τους αλλά αλληλένδετες. Τα προγράμματα σχεδιασμού και ανάπτυξης δραστηριοτήτων περιλαμβάνουν τους τομείς της γλώσσας, των μαθηματικών, της μελέτης περιβάλλοντος, της πληροφορικής και της έκφρασης και δημιουργίας.
Kazakhfilm

Ιστορία

Το 1938, δημιουργήθηκε η πρώτη Καζακική ταινία, η Αμανγκέλντι. 
Το στούντιο παραγωγής ταινιών του Άλμα-Άτα δημιουργήθηκε το 1941.
Το Κινηματογραφικό Στούντιο της Kazakhfilm μετονομάστηκε προς τιμήν του Σάκεν Αϊμάνοφ, ενός εξέχοντος εθνικού σκηνοθέτη, το 1984.
Μαίανδρος (ποταμός)

Μυθολογία

Στην Ελληνική μυθολογία ήταν ποτάμια θεότητα, όπως και ο γιος του Μαρσύας, και προστάτης του ομώνυμου ποταμού.
Ήταν γιος του Ωκεανού και της Τηθύος, παιδιά του ήταν ο Κάλαμος, ο Μαρσύας, ο Βάβυος, η Σαμία, η Καλλιρρόη, και η Κυανή.
Κατά τον Αθανάσιο Σταγειρίτη, ο ποταμός Μαίανδρος, ονομάζονταν αρχικά "Αναβαίνων", γιατί φαινόταν πως επέστρεφε στις πηγές του. Άλλαξε όνομα εξ αιτίας κάποιου Μαιάνδρου. Αυτός, πολεμώντας τους Πεσσινούντιους, έταξε στη Ρέα να θυσιάσει όποιον τον προϋπαντούσε γυρίζοντας. Τον υποδέχτηκαν η γυναίκα, η κόρη και ο γιος του. Αφού τους θυσίασε, όπως είχε τάξει, πνίγηκε στο ποτάμι το οποίο πλέον πήρε το όνομά του.
Κατά άλλη παραλλαγή, που αναφέρει πάλι ο Σταγειρίτης, στον ίδιο πόλεμο, ο Μαίανδρος σύλησε ένα ιερό της Ρέας και η θεά τον τρέλανε. Τότε, αυτός σκότωσε την οικογένειά του, και μετά πνίγηκε στο ποτάμι. Εκεί υπήρχε και μια πέτρα που όποιος την έπαιρνε τρελαίνονταν και σκότωνε τους δικούς του. Για να μην συμβεί αυτό, έπρεπε να προσευχηθεί στη Ρέα.
Oye Como Vα

Oye Como Vα (Έλα ρε, τι κάνεις;) είναι τραγούδι του μουσικού Τίτο Πουέντε που γράφτηκε το 1963. Παραγωγοί ήταν ο Τζακ Φίσμαν και ο Μάικλ Λινν, οι οποίοι και το κυκλοφόρησαν. Ο τίτλος και οι στίχοι του τραγουδιού ήταν εμπνευσμένοι από το τραγούδι Chanchullo που έγραψε ο Κουβανός μπασίστας Cachao Lopez το 1937.
΅Ερμηνεύτηκε από τον Κάρλος Σαντάνα το 1970 στο Άλμπουμ  Abraxas και έγινε μεγάλη επιτυχία. Με τους Σαντάνα το τργαούδι έφτασε στο νούμερο 13 του Billboard Top 100
Δόμνα Μιχαηλίδου

Βιογραφία

Εχει σπουδάσει οικονομικά στο πανεπιστήμιο του Γιορκ, ενώ κατέχει μεταπτυχιακό στις Αναπτυξιακές Σπουδές από το πανεπιστήμιο του Κέιμπριτζ και διδακτορικό στην Ανάπτυξη και τις Οικονομικές Κρίσεις από το ίδιο πανεπιστήμιο. Επιπλέον, έχει διατελέσει γραμματέας του Graduate Union του Κέιμπριτζ και πρόεδρος και μέλος του Διοικητικού Συμβουλίου του Newnham College of Cambridge.
Από το 2014 ήταν επισκέπτρια λέκτορας στο Κέντρο Αναπτυξιακών Σπουδών του Κέιμπριτζ. Η επιστημονική της έρευνα επικεντρώνεται στις χρηματοπιστωτικές κρίσεις, τις αγορές κεφαλαίου, τα δημόσια οικονομικά, το κράτος πρόνοιας και τη δημόσια υγεία. Έχει επίσης διδάξει Μακροοικονομικά στο Judge Business School του Κέιμπριτζ, καθώς και Οικονομική Πολιτική στο Government School του UCL. Έχει εργαστεί στη Διεύθυνση Οικονομικών Μελετών του ΟΟΣΑ (OECD) στο Παρίσι ως οικονομολόγος και κατόπιν στην Αθήνα για την Εργαλειοθήκη Ανταγωνισμού του ΟΟΣΑ ως οικονομολόγος ειδικός στον ανταγωνισμό.
Έχει διατελέσει ειδικός σύμβουλος σε κρατικούς και μη κυβερνητικούς οργανισμούς όπως, μεταξύ άλλων, ο ΟΗΕ, ο FAO και το Βρετανικό Συμβούλιο. Ακόμη έχει συντονίσει εθνικά σχέδια κινητροδότησης επιχειρηματικής δραστηριότητας, ως επιστημονικός συνεργάτης στο κέντρο Σπουδών Μέσης Ανατολής του Κέιμπριτζ, του εμπορικού επιμελητηρίου του Σουδάν και του Υπουργείου Υγείας του Ιράν.
Επιπλέον, η Μιχαηλίδου έχει συμμετάσχει σε διεθνή επιστημονικά συνέδρια ως εισηγήτρια. Το 2016 δημοσιεύτηκε το βιβλίο της The inexorable evolution of financialisation από τον εκδοτικό οίκο Palgrave MacMillan. Μελέτες της έχουν δημοσιευτεί σε ακαδημαϊκά περιοδικά (The Lancet, Journal of International Development, Health Policy and Planning), σε εκθέσεις διεθνών οργανισμών (ΟΟΣΑ, ΟΗΕ) και σε ηλεκτρονικά και έντυπα ΜΜΕ (όπως το Project Syndicate, το BBC και αρκετά ελληνικά μέσα).

Κριτική

Η Μιχαηλίδου, μετά την ανάληψη των καθηκόντων της, επικρίθηκε για μια παλαιότερη παρέμβασή της, στην οποία είχε χαρακτηρίσει «συλλογική ψυχική νόσο» τον αγώνα της Αριστεράς ενάντια στη δικτατορία και είχε αναφερθεί στην «αγιοποίηση του αντιδικτατορικού αγώνα».
Σάμης Α΄ της Αρμενίας

Βιογραφία

Ήταν γιος τού Ορόντη Δ΄ της Αρμενίας, όπως αναφέρουν οι πιο πολλές πηγές. 
Ο πόλεμος μεταξύ των Σελευκιδών και των Πτολεμαίων φαίνεται, πως επέτρεψε στον Σάμη Α΄ μία ευκαιρία ανεξαρτησίας για το βασίλειό του. Δεν γνωρίζουμε ακριβώς ποια πλευρά πήρε στους Συριακούς πολέμους, καθώς οι καταγραφές της εποχής έχουν χαθεί. Είναι πιθανό, πως πήρε τη μεριά των Πτολεμαίων, εναντίον των ισχυρών γειτόνων του Σελευκιδών.
Ο πατέρας του απεβίωσε το 260 π.Χ. και δεν έχουμε καταγραφή για το πότε ξεκίνησε ο Σάμης Α΄ να κυβερνά. Γνωρίζουμε μόνο, ότι απεβίωσε το 260 π.Χ. Αυτό, αν δεν είναι λάθος, σημαίνει, ότι βασίλευσε μήνες μόνο ή δεν πρόλαβε καθόλου.
Η Κομμαγηνή είναι έξω από τα όρια της ιστορικής Αρμενίας, αν και Αρμένιοι σατράπες κατείχαν περιοχές της Μ. Ασίας, όπως η Καππαδοκία και ο Πόντος. Ίσως ο διάδοχος τού βασιλείου της Αρμενίας να αναλάμβανε μία άλλη περιοχή, όπως ο διάδοχος των Αχαιμενιδών διοικούσε τη Βακτρία ή την Υρκανία. Πράγματι οι Οροντίδες έλεγαν, ότι ήταν απόγονοι των Αχαιμενιδών.
Προτείνεται ότι ο Σάμης Α΄ ίδρυσε την πόλη Σαμόσατα, που από το 1989 βρίσκεται κάτω από τα νερά ενός φράγματος. Ο Σαμάς ήταν Βαβυλωνιακός θεός, ισοδύναμος τού Μίθρα. Το όνομα τού Σάμη Α΄ προέρχεται από τον Σαμάς· ίσως το αρχικό του όνομα να ήταν Μιθριδάτης, από τον Μίθρα (Αρμενο-Περσικό θεό) και το άλλαξε στο ισοδύναμό του στα Βαβυλωνιακά (Αραμαϊκά). Αυτό σημαίνει μία αλλαγή στην παλαιά παράδοση των Αρμενο-Περσικών ονομάτων με νέα. Πράγματι στη γειτονική Οσροηνή κρατήθηκε ο Αραμαϊκός πολιτισμός και οι Αρμένιοι και Πέρσες σατράπες δεν τον αντικατέστησαν.
Τον διαδέχθηκε ο γιος του Αρσάμης Α΄.
Πρεσβεία των ΗΠΑ (Ελλάδα)

Ιστορικό

Κατασκευάστηκε από τον αρχιτέκτονα Βάλτερ Γκρόπιους την περίοδο 1959 - 1961 και ακολουθεί τις φόρμες της σχολής Μπάουχαους. Θεωρείται ένα από τα σημαντικότερα έργα του αρχιτέκτονα και είναι εμπνευσμένο από την αρχιτεκτονική του Παρθενώνα. 
Το νέο κτίριο εγκαινίασε στις 6 Σεπτεμβρίου του 1961 ο Αμερικανός πρέσβης Έλις Μπριγκς παρουσία του τότε Έλληνα πρωθυπουργού Κ. Καραμανλή, μελών του Υπουργικού Συμβουλίου και του Αρχιεπισκόπου Αθηνών, κόβοντας την κορδέλα στο άνω επίπεδο της μαρμάρινης κλίμακας της κεντρικής εισόδου, επί της λεωφόρου Β. Σοφίας και η οποία κλίμακα αργότερα, στη μεταπολίτευση, αφαιρέθηκε.
 Προηγουμένως η αμερικανική πρεσβεία στεγαζόταν σε παλαιό νεοκλασικό τετραώροφο κτίριο που βρισκόταν στη συμβολή των οδών Ηρώδου Αττικού και λεωφόρου Β. Σοφίας το οποίο στη συνέχεια κατεδαφίστηκε και στη θέση του οικοδομήθηκε νέο πολυόροφο κτίριο.
 
Το 2003 προστέθηκε ένας νέος χώρος πρασίνου καθώς και ένα καινούριο κτίριο προκειμένου να ικανοποιηθούν οι ανάγκες της πρεσβείας.

Άλλες πληροφορίες

Κατά τη διάρκεια της Χούντας των Συνταγματαρχών πραγματοποιήθηκαν δύο επιχειρήσεις εναντίον της Αμερικάνικης Πρεσβείας. Στις 2 Σεπτεμβρίου 1970 είχε προγραμματιστεί από μέλη της ομάδας Άρης του Ρήγα Φεραίου να τοποθετηθεί εκρηκτικός μηχανισμός μέσα σε αυτοκίνητο δίπλα από το κτίριο της Πρεσβείας των ΗΠΑ. Κατά τη διάρκεια της επιχείρησης όμως το αυτοκίνητο εξερράγη με αποτέλεσμα να σκοτωθούν οι Γιώργιος Τσικουρής και Μαρία - Έλενα Αντζελόνι. Δύο χρόνια αργότερα στις 29 Αυγούστου 1972 εξερράγη εκρηκτικός μηχανισμός στο υπόγειο της Αμερικανικής πρεσβείας προξενώντας υλικές ζημιές. Την ευθύνη είχε αναλάβει η ΛΕΑ, μέλος της οποίας ήταν και ο Αλέξανδρος Γιωτόπουλος.
Κάθε χρόνο στις 17 Νοεμβρίου η πορεία που πραγματοποιείται για την επέτειο της εξέγερσης του Πολυτεχνείου καταλήγει στην Πρεσβεία των ΗΠΑ. Στις 17 Νοέμβρη του 1980, η απόφαση της κυβέρνησης Ράλλη να απαγορεύσει στην τότε πορεία να κατευθυνθεί προς την Αμερικανική Πρεσβεία είχε ως αποτέλεσμα το ξέσπασμα σοβαρών επεισοδίων μεταξύ διαδηλωτών και αστυνομικών και τον θάνατο δύο διαδηλωτών (Ιάκωβος Κουμής & Σταματίνα Κανελλοπούλου).
Τον Απρίλιο του 1993 ξέσπασε η υπόθεση Στηβ Λάλας, που είχε ως συνέπεια της σύλληψη του ελληνοαμερικανού υπαλλήλου της Πρεσβείας Στηβ Λάλα και την δεκατετράχρονη φυλάκισή του στις ΗΠΑ.
Στις 12 Ιανουαρίου 2007 εκτοξεύθηκε ρουκέτα προς το κτίριο της Αμερικανικής Πρεσβείας από τον "Επαναστατικό Αγώνα", χωρίς όμως να προκληθούν σημαντικές ζημιές στο εσωτερικό.
Τύμφη

Προστατευόμενη τοποθεσία

Το όρος Τύμφη είναι προστατευόμενος βιότοπος του Natura 2000, με κωδικό GR2130009, κατά μία έκταση 277,64 τ.χλμ. Εντός των ορίων περιλαμβάνεται ο Εθνικός Δρυμός Βίκου-Αώου.
Α.Ο. Ηλυσιακός (Καλαθοσφαίριση)

Ιστορική αναδρομή

Το τμήμα καλαθοσφαίρισης του Ηλυσιακού ξεκίνησε τη δραστηριότητά του το 1968. Στη διάρκεια της πορείας του έχει διαγωνιστεί επί πολλά συναπτά έτη στις Εθνικές Κατηγορίες. Έχει αγωνιστεί 9 φορές στην Α1 Εθνική κατηγορία Ανδρών αποτελεί δε το σωματείο με τις περισσότερες παρουσίες στο πρωτάθλημα της Α2 Εθνικής Κατηγορίας. Από το 1983 ο Ηλυσιακός στεγάζεται στο Εθνικό Αθλητικό Κέντρο Ιλισίων, το οποίο ανήκει στο Δήμο Ζωγράφου.
Σε τοπικό επίπεδο έχει κατακτήσει δύο Πρωταθλήματα Ε.Σ.Κ.Α. (αρκετά χρόνια πριν τη διάσπασή της σε Ε.Σ.Κ.Α. και Ε.Σ.ΚΑ.Ν.Α.) και συγκεκριμένα εκείνα των ετών 1975-76 και 1983-84. Αμέσως μετά την κατάκτηση του δεύτερου τίτλου, κατέκτησε την κορυφή του τελικού βαθμολογικού πίνακα της Β' Εθνικής Κατηγορίας για τη χρονιά 1984-85. Καθώς δεν αναδείχθηκε Υπερπρωταθλητής των Ομίλων της κατηγορίας παρέμεινε σε αυτή. Ωστόσο την επόμενη χρονιά, 1985-86, κατέκτησε και πάλι την πρωτιά στον Όμιλό του και αυτή τη φορά, κατακτώντας και τον τίτλο του Υπερπρωταθλητή, ανήλθε σε ανώτερο επίπεδο.
Έτσι τη χρονιά 1986-87 διαγωνίστηκε στη νεοσύστατη Α1 Εθνική Κατηγορία. Στην τελική κατάταξη κατέλαβε την 9η και προτελευταία θέση. Την περίοδο 1987-88 βρέθηκε στην τελευταία θέση του τελικού βαθμολογικού πίνακα με αποτέλεσμα να υποβιβαστεί.

Δεκαετία 2000

Η αλλαγή της χιλιετίας βρήκε τον Ηλυσιακό να αγωνίζεται στη Β' Εθνική Κατηγορία, από την οποία υποβιβάστηκε στο τέλος της περιόδου 1999-00 έχοντας τερματίσει στη 13η θέση της τελικής κατάταξης. Η παραμονή του στη Γ' Εθνική, ωστόσο, υπήρξε πολύ σύντομη καθώς ολοκλήρωσε την περίοδο 2000-01 αήττητος και κατά συνέπεια Πρωταθλητής. Η καλή του πορεία συνεχίστηκε και την επόμενη περίοδο, 2001-02, που είχε σαν επιστέγασμα την κατάκτηση και του Πρωταθλήματος της Β' Εθνικής με 21 νίκες και 5 ήττες.
Η ανοδική πορεία του συλλόγου δεν διακόπηκε ούτε την επόμενη χρονιά, 2002-03, καθώς η κατάληψη της 3ης θέσης στην Α2 Εθνική ήταν αρκετή για να του εξασφαλίσει την άνοδο στην Α1 Εθνική, λόγω οικονομικής αδυναμίας του Παλαιού Φαλήρου να συμμετάσχει σε αυτή.
Ο Ηλυσιακός δεν κατόρθωσε τότε να παγιώσει τη θέση του στην κορυφαία κατηγορία, καθώς την περίοδο 2003-04 τερμάτισε στην τελευταία θέση με μόλις 6 νίκες σε σύνολο 26 αγώνων. Την επόμενη χρονιά, 2004-05 στα πλαίσια της Α2 Εθνικής ολοκλήρωσε τις αγωνιστικές του υποχρεώσεις στην 6η θέση της βαθμολογίας. Την περίοδο 2005-06 έπεσε στην 9η θέση, χωρίς ωστόσο να αντιμετωπίσει άγχος για την παραμονή του. Η περίοδος 2006-07 δεν ήταν καλή για τον Ηλυσιακό, που τερματίζοντας στη 13η θέση, σε τριπλή ισοβαθμία, κινδύνευσε με υποβιβασμό. Λιγότερο αγχώδης ήταν η περίοδος 2007-08 στην οποία, παρόλο που η ομάδα είχε και πάλι χαμηλές επιδόσεις, τερμάτισε στην 11η και ασφαλή θέση (σε σύνολο 16 ομάδων). Ήταν τελικά το 2008-09 που στον τελικό βαθμολογικό πίνακα ισοβάθμισε στην κορυφή με το Περιστέρι, ανεβαίνοντας εν τέλει στην Α1 Εθνική ως δεύτερος.
Τη Δευτέρα 8 Ιουνίου 2009, με Γενική Συνέλευση του Δ.Σ. του Ηλυσιακού Α.Ο. στα γραφεία του συλλόγου, αποφασίστηκε η μετατροπή του Τ.Α.Κ. Ηλυσιακός (Τμήμα Αμοιβομένων Καλαθοσφαιριστών) σε Κ.Α.Ε. Ηλυσιακός Α.Ο. (Καλαθοσφαιρική Ανώνυμη Εταιρία), βάσει των διατάξεων του Νόμου 2725/1999.
Λένη

Υπόθεση

Η Ελένη μια φιλόδοξη, δυναμική γυναίκα είναι χρόνια παντρεμένη με τον Πέτρο. Οι απαιτήσεις της δουλειάς της δεν έδωσαν στην Ελένη το περιθώριο, αλλά ούτε και την επιθυμία να γίνει μητέρα. Η ανάγκη του παιδιού έγινε κρυφό παράπονο για τον Πέτρο που απομονωμένος και διόλου επιβεβαιωμένος από την Ελένη, καταφεύγει σε εφήμερες σχέσεις. Εκείνη, όταν το ανακαλύπτει, του ζητάει να χωρίσουν. Μετά από έναν καβγά, η Ελένη φεύγει από το σπίτι και καταφεύγει στο εξοχικό του πατέρα της, στο χωριό. Επιστρέφοντας στην Αθήνα, κάποια στιγμή, ανοίγοντας το πορτ-μπαγκάζ , βρίσκει προς μεγάλη της έκπληξη, κουλουριασμένο μέσα ένα κοριτσάκι, την Όλια! Η Ελένη προσπαθεί να μιλήσει με την Όλια και να μάθει πως βρέθηκε εκεί και ποιοι είναι οι γονείς της. Η μικρή αρχικά δεν μιλάει καθόλου. Όμως η Όλια είναι αυτό που έψαχνε η Ελένη στη ζωή της, το παιδί που ποτέ δεν είχε και θα της γνωρίσει ένα καινούργιο κόσμο. Οι δυο τους θα μείνουν μαζί δημιουργώντας μία δυνατή σχέση. Όταν κάποια στιγμή εμφανιστεί η πραγματική μητέρα της Όλιας η Ελένη θα κάνει τα πάντα για να μην τη χάσει καθώς τα συναισθήματά της για αυτήν είναι τόσο δυνατά.
Γροιλανδική Θάλασσα

Γροιλανδική Θάλασσα (δανικά: Grønlandshavet) ονομάζεται η θάλασσα που βρίσκεται ανατολικά της Γροιλανδίας, δυτικά του αρχιπελάγους Σβάλμπαρντ, νότια του πορθμού Φραμ, βόρεια και βορειοδυτικά της Νορβηγικής θάλασσας και βόρεια της Ισλανδίας και του πορθμού της Δανίας. Η Γροιλανδική θάλασσα ορίζεται συχνά ως τμήμα του Αρκτικού ωκεανού, και μερικές φορές ως τμήμα του Ατλαντικού ωκεανού. Η θάλασσα έχει αρκτικό κλίμα, με βόρειους ανέμους και θερμοκρασίες που σπάνια ξεπερνούν τους 0 °C. Είναι ένας σημαντικός τόπος αναπαραγωγής της φώκιας Παγόφιλος ο γροιλανδικός (Pagophilus groenlandicus) και της Κυστοφόρου φώκιας (Cystophora cristata) ενώ έχει χρησιμοποιηθεί για το κυνήγι φώκιας για περισσότερα από 200 χρόνια.

Ιστορία

Ενώ η θάλασσα είναι γνωστή εδώ και χιλιετίες, μόλις το 1876-1878 διεξήχθησαν οι πρώτες επιστημονικές έρευνες στο πλαίσιο της νορβηγικής Βορειοατλαντικής αποστολής. Έκτοτε, πολλές χώρες, κυρίως η Νορβηγία, η Ισλανδία και η Ρωσία έχουν στείλει επιστημονικές αποστολές στην περιοχή. Το 1909, ο Φρίντγιοφ Νάνσεν ανέλυσε το πολύπλοκο σύστημα ρευμάτων λεπτομερώς. Η Γροιλανδική θάλασσα ήταν ένα δημοφιλές μέρος για τη βιομηχανία της φαλαινοθηρίας για 300 χρόνια, μέχρι το 1911, με βάση κυρίως τη Σπιτσβέργη. Από τότε και έπειτα, ο εξαντλημένος πληθυσμός των φαλαινών, κατέστησε τη βιομηχανία μη κερδοφόρα. Οι εναπομείναντες φάλαινες της Γροιλανδικής θάλασσας έχουν προστατευθεί από τότε, αλλά οι πληθυσμοί δεν είχαν δείξει καμία ένδειξη σημαντικής αύξησης. Κατά τα τελευταία 20 χρόνια, εκθέσεις πολικών βιολόγων καταδείκνυαν την αύξηση του τοπικού πληθυσμού μυστακοκήτων φαλαινών (Balaena mysticetus) και το 2015, αρκτικοί επιστήμονες ανακάλυψαν εκπληκτική αφθονία τους σε μια μικρή περιοχή. Τα αποτελέσματα αυτά μπορεί να ερμηνευθούν ως μια πρώιμη ένδειξη ανάκαμψης για το συγκεκριμένο είδος, που κάποτε αποτελούσε το μεγαλύτερο πληθυσμό μυστακοκήτων φαλαινών στον κόσμο, με εκτιμώμενο πληθυσμό 52.000 φάλαινες. Αρχαιολογικές έρευνες έδειξαν ότι οι Ινουίτ κυνηγούσαν φάλαινες, σε μη βιομηχανική κλίμακα, από τον 15ο αιώνα.
Ιστορία της τέχνης

Ως ιστορία της τέχνης είναι γνωστός ο κλάδος των ανθρωπιστικών επιστημών που ασχολείται με την επιστημονική μελέτη και έρευνα των τεχνών, ιδιαίτερα των εικαστικών, στην ιστορική εξέλιξή τους. Από γεωγραφικής και χρονολογικής άποψης, το αντικείμενο της ιστορίας της τέχνης εκτείνεται θεωρητικά σε ολόκληρο τον κόσμο από την απώτερη προϊστορία ως σήμερα, στην ακαδημαϊκή πράξη όμως ο κλάδος έχει δώσει περισσότερο βάρος στην τέχνη της Δύσης από τον Μεσαίωνα και μετά αφήνοντας τη μελέτη άλλων περιοχών και περιόδων στην αρμοδιότητα συγκεκριμένων ειδικεύσεων της αρχαιολογίας, της πολιτισμικής ανθρωπολογίας και της εθνολογίας. Ειδολογικά, η ιστορία της τέχνης ενδιαφέρεται περισσότερο για συγκεκριμένα προϊόντα της ανθρώπινης δημιουργικότητας, που αξιολογούνται ως έργα τέχνης, παρά για καθημερινά ή χρηστικά είδη του υλικού πολιτισμού χωρίς αισθητική αξία. Από μεθοδολογικής άποψης, τέλος, η ιστορία τέχνης προσεγγίζει την τεχνική, την τεχνοτροπία και το περιεχόμενο των έργων τέχνης μελετώντας και σχετικές γραπτές μαρτυρίες για να σκιαγραφήσει την καλλιτεχνική προσωπικότητα των δημιουργών τους και να φωτίσει τις συνθήκες κάτω από τις οποίες παράχθηκαν, χρησιμοποιήθηκαν και δέχτηκαν ή άσκησαν επιρροή στον ιστορικό περίγυρό τους και σε άλλα έργα τέχνης.
Τέμενος Σεκμπάν μπασή

Η τοποθεσία του ναού

Το κτίριο βρισκόταν στην συνοικία «σαράντα κρήνες», βόρεια του μεγάλου υδραγωγείου του Ουάλεντος. Απέναντι της εκκλησίας είναι οι λεγόμενες «σαράντα βρύσες», από τις οποίες σώζονται μόνο τέσσερις.

Περιγραφή του ναού

Η εκκλησία έχει μήκος 10,30 μέτρα και πλάτος 9,10 μέτρα. Στην δεξιά μεριά έχει ανεγερθεί μιναρές.

Ιστορία του ναού

Η ιστορία του ναού είναι άγνωστη, όπως επίσης και το χριστιανικό όνομα του ναού. Ο ναός μετατράπηκε από κάποιον που πέθανε το 1496 και θάφτηκε στον ναό.

Κειμήλια του ναού

Στον ναό υπήρξε θαμμένος αυτός που τον μετέτρεψε σε Οθωμανικό τέμενος.
Χριστιανός Ερνέστος Β΄ της Σαξονίας-Κόμπουρκ-Ζάαλφελτ

Βιογραφία

Ήταν ο πρωτότοκος γιος του Ιωάννη-Ερνέστου Δ΄ δούκα της Σαξονίας-Κόμπουρκ-Ζάαλφελτ και της Σοφίας-Χέντιβιχ των Βέττιν, κόρης του Χριστιανού Α΄ δούκα της Σαξονίας-Μέρσενμπουρκ.

Οικογένεια

Νυμφεύτηκε το 1724 με τη Χριστιάνα-Φρειδερίκη του Κος· ο γάμος ήταν μοργανατικός και έχασε το δικαίωμα διαδοχής.
Δήμος Στράτου

Οικονομία

Οι κάτοικοι της περιοχής ασχολούνται κυρίως με τη γεωργία και την κτηνοτροφία.

Αξιοθέατα

Στη Στράτο βρίσκεται ο σημαντικός αρχαιολογικός χώρος που περιλαμβάνει το αρχαίο θέατρο και τα ερείπια αρκετών ακόμα κτιρίων. Στην περιοχή βρίσκονται επίσης οι τεχνητές λίμνες Στράτου και Καστρακίου.
Ζαχαρίας Τζουγκαράκης

Βιογραφία

Γεννήθηκε στα Χανιά και σπούδασε νομικά στο Πανεπιστήμιο Αθηνών. Έκανε μετεκπαίδευση στην Αμερική και απέκτησε μεταπτυχιακό τίτλο Δημοσίας Διοίκησης. Διορίστηκε δικηγόρος στο Πρωτοδικείο και έγινε μέλος του Δικηγορικού Συλλόγου Αθηνών.
Διορίστηκε νομάρχης από το συμβούλιο επιλογής νομαρχών αρχικά το 1960 όταν δικηγορούσε στην Κοζάνη. 
Τον Δεκέμβριο του 1964 διορίστηκε από τον Ιωάννη Τούμπα ως Νομάρχης και τοποθετήθηκε στο Λασίθι στις 21 Δεκεμβρίου 1964. Υπηρέτησε εκεί ως το 1967, οπότε απολύθηκε από τη χούντα. Επαναδιορίστηκε μετά την πτώση της χούντας ως Νομάρχης Άρταςκαι το 1975 ήταν Νομάρχης Ρεθύμνου. Τέλος, το 1976 και το 1980 επαναδιορίστηκε Νομάρχης Λασιθίου.